波光亭
作者：劉才邵
朝代：宋

paragraphs: 方塘溶溶貯清泚，中有高亭兀然起。
問公名亭意若何，公笑不言搖麈尾。
知公直是我輩人，此意不凡端有以。
亭本無風水亦靜，風落波生偶然爾。
山搖宿靄迷粉黛，鶯啼晚柳明金翠。
涔涔涼氣侵語笑，漠漠飛嵐到襟袂。
冰痕搖度簾痕曲，曉日初升窗影碎。
幾箇沙鷗亂夕陽，一段餘霞浴晴綺。
可憐巽坎固多態，轉續無窮難僂指。
憑欄若隨根境轉，目不暇瞬亦勞矣。
誰知主人心湛然，道骨嶔嶔照雲水。
本來非靜亦非搖，坐觀物態聊爾爾。
更須說似登臨人，認取鬧中真自己。